Kadunud Jaan Oksa kirjanduslisest pärandusest on Artur Adson välja annud novellide ja miniatüüride kogukese "Neljapäev". Siin leidub häid realistlikke pilte Saaremaa ja saarlaste elust, iseäraliselt novellikeses "Meestele vastuminek". Kahjuks segavad Oksa tööde maits­mist tema ebaküps "filosoofia" ja tema otse patoloogilised erootilised viirastused. "Filosoofia" segab iseäranis "Nelja­päevas" ja  haiglane erootika "Meestele vastuminekus". Noored Saare naisterahvad, alatoitlusel verevaesed ja mus­tades korterites elavad räpased, põlevad ainult sugulistes kirgedes, kui nad sügisel Suurelt maalt laevaga koju tule­vatele meestele vastu sõidavad. Seal näeb Oks igal pool vastikut lihahimu. Mitte ainult vastusõitvaid naisi ei kujutata toorehimulisteks, vaid isegi tee äärest üles lendav noor vares häbeneb oma sündimisloost, karjamaal kasvav kadakas on "himukas", mereäärsed veest üleuhetud kivid on "väga  alasti", sügiseses taevas võib näha "vettinud häbistust" ja "ülespoodud au" ja vastu sadamasilla posti purustunud lained avaldavad temale "igavest tungi", "nagu viskleks mõistuseta emasekirg millegi tundmata - tugeva ümber".